
Nehémiás VII. A  belső ellenség
Tex:Neh.5:1-13/ 6:9b -14/ 13:7-8   Lec:Zsid.12:1-3 Énekek: 68:1-3,460,154,393
A múlt vasárnap hallottuk, hogy Isten azért hívott el, arra választott ki, hogy Országának építői legyünk ebben a világban. Hallottuk azt is, hogy az Ő mindenkori népének, van ellensége is. Van úgy, hogy ellenségünk nyíltan, kívülről támad, mert nem tetszik neki az, amit Isten gyermekei tesznek ebben a világban. Nem válogat az eszközökben, ha kell, gúnyol, ha kell, rágalmaz, ha kell, életünkre tör. Mindent megtesz azért, hogy abba hagyjuk Isten Országának az építését és magunkkal törődjünk. Ma, az ellenség munkájának egy még veszélyesebb formájáról szeretnék szólni. Arról, amikor az ellenség belülről, Isten népének köréből támad. Lehetséges ez? Lehetséges, mert szívünk bűnre való fogékonysága mindig megmard. Egy óvatlan pillanatban mi is, bármikor lehetünk a Gonosz eszközei a gyülekezetben. Vizsgáljuk meg most, milyen fegyvereket használ közöttünk, hogy le tudjuk leplezni mesterkedéseit és vissza tudjuk verni támadásait. Meg mondom őszintén, hogy egy kicsit félve nyúlok ehhez a témához, mert érintettek lehetünk benne és félek, hogy valaki ítéletet érez majd a szavaimban és nem gyógyító szeretetet. Mivel azonban Isten Igéje adja elénk ma ezt a témát, ezért beszélnünk kell róla és bátorkodom is szólni róla, de nem úgy, mint aki ítélkezik, mint aki felette áll a problémának, hanem úgy, mint aki már elbuktam ebben, aki hosszú esztendőkön keresztül éltem abban az állapotban, amelyről beszélni fogok és tudom, hogy bármikor újra eleshetek én is.  A belülről érkező támadás, lehet nyílt ellenállás. Amikor valaki egészen nyíltan hangot ad nemtetszésének, Isten népének életével, céljaival, a vezetők által képviselt látással kapcsolatban. Ilyenkor a helyzet egyértelmű, világos és a megoldásra tett törekvések is célirányosak lehetnek. Ilyenkor, vagy sikerül a lelki vezetőknek Isten segítségével orvosolni a problémát, egységre jutni, vagy nem, és akkor, az illető vagy elmegy a gyülekezetből, vagy elindul érte egy biblikus egyházfegyelmi eljárás. A belülről való támadás azonban, lehet más is. Lehet passzív, rejtőzködő ellenállás, ami a lehető legrosszabb, mert nehéz felismerni és orvosolni. Ez utóbbi fenyeget bennünket a leginkább. Mindkettőben az a közös, hogy nekem más terveim vannak, én másként gondolom, az én látásom más, mint az a látás, amit az Úr adott az Ő szolgáinak és amit a gyülekezet magáévá tett. Én nem tudok azonosulni azzal, ami itt történik. Ez a belső, passzív ellenállás azért veszélyes, mert egy ideig csendben magában forr, de belül egyre nagyobb feszültséget okoz, mígnem egy nap kirobban és akkor már nagyon nehéz kezelni a problémát. A keserűség gyökere, felnövekedve kárt okoz és sokakat megfertőz, másokat is magával ránt a mélybe. Mind az aktív, mind a passzív ellenállásnak a gyökere, a legtöbbször az Isten iránti közömbösség. A legveszedelmesebb fegyvere a Gonosznak, amit a belülről való támadásnál használ, az Isten iránti közömbösség, ami kétféleképp, aktív és passzív ellenállásként jelenik meg a gyülekezetben. Ezzel az eszközzel akar megakadályozni abban, hogy Istennek engedelmeskedjünk, az Ő Országának építői legyünk. Ez az a gyökér, ami felnövekedvén oly sok kárt okozott már az anyaszentegyház, a gyülekezetek életében. Félve beszélek erről a jelenségről, mert lehet, hogy te is érintett vagy, de beszélnünk kell róla őszintén, mert az Úr szeret minket, az Ő népe vagyunk  és azt akarja, hogy kigyógyuljunk ebből a gyermekbetegségünkből.
 Nehémiás korában, a Jeruzsálemi építkezések idején is voltak elől járók és előkelők, akik Isten iránti közömbösségük miatt, nem vettek részt az építkezésben. Ami még rosszabb, hogy vissza is éltek hatalmukkal, kiváltságos helyzetükkel. Úgy gondolták, hogy ha már itt van ez az építkezés, amivel ugyan nem értünk egyet, legalább húzzunk hasznot belőle úgy, ahogyan tudunk. Az építkezésen, a legtöbben olyan emberek dolgoztak, akik szegények voltak, akik aligha engedhették volna meg maguknak azt a luxust, hogy kéthónapnyi szabadságra menjenek társadalmi munkát végezni. Ezek az egyszerű földműves emberek komoly gazdasági válságba keveredtek e miatt. Elhanyagolták munkájukat a földeken és nem volt gabona, amiből kenyeret lehetett volna sütni, és nem volt vetőmag, amivel be lehetett volna vetni a földeket. Népes családok éheztek, ezért kénytelenek voltak eladni a földjeik egy részét, vagy zálogkölcsönt felvenni földjeik után. Voltak, akik a gyermekeiket adták el adós rabszolgának, hogy élni tudjanak és ki tudják fizetni a rájuk rótt adókat. Gazdag honfitársaik, akik távol maradtak, komoly anyagi hasznot húztak belőlük. 
Vizsgáljuk meg a szívünket testvéreim. Vajon nem ilynek vagyunk-e mi is, akik azért vagyunk itt, mert Isten kihívott minket ebből a világból és az Ő népének közösségébe gyűjtött, de semmi több. Vajon nem úgy vagyunk-e mi is itt, hogy csak a gyülekezethez tartozás előnyeit élvezzük. Csak azt várjuk, hogy minket szolgáljanak, nekünk kedvezzenek. Nem úgy vagyunk-e mi is itt, hogy közben nem vagyunk tekintettel testvéreink valós szükségeire? Vigyázz, mert az Isten iránti közömbösség, szinte mindig a testvéred iránti közömbösséghez vezet. Ez volt az egyik probléma. 
A másik probléma az volt, hogy azok, akiket kihasználtak, nem szóltak időben? Voltak, akik építettek ugyan, de a szívükben egyre nagyobb volt elégedetlenséggel, mégsem szóltak. Voltak jogos sérelmeik, amelyek egy idő után elvették az erejüket, a kedvüket, amelyek megfosztották őket az építkezés örömétől, melyeket orvosolni kellett volna azonnal, mégsem kértek segítséget. Egy idő után azonban, már nem bírták tovább és kirobbant belőlük a feszültség, a panasz. Kritikus pillanat volt ez Isten népének akkori életében. Minden az építkezés, a munka leállásával fenyegetett. Kritikus pillantok ezek ma is. Amikor egyszer csak kirobban valakiből valami, amit évek óta hordozott magában, amiket réges-rég meg kellett volna beszélni, de soha nem szólt. Ez az elfojtott elégedetlenség, előbb elveszi a kedvünket, az örömünket, majd szinte biztos, hogy előbb, vagy utóbb, előtör belőlünk panasz formájában és rombol, komolyan veszélyezteti a közösségeinket. Ezért ma, ez az ige arra figyelmeztet, hogy vizsgáljuk meg a szívünket és ne tűrjük meg a passzív ellenállást sem. Legyünk éberek, hogy időben felismerjük az ellenség támadását és legyünk elég bátrak ahhoz is, hogy leleplezzük, gyökerestül kihúzzuk a közömbösséget, az ellenállást a szívünkből. Kérjünk segítséget az Úrtól és szolgáitól, beszéljük meg a dolgot azonnal. Közömbös vagy és nincs kedved, nem látod semmi értelmét annak, hogy szolgálj a gyülekezetben? Menj az Úrhoz és kérdezd meg, miért van ez?  Tarts bűnbánatot és térj meg közömbösségedből. Aktívan szolgálsz, de bánt az, hogy a mások nem csinálnak szinte semmit, vagy nem úgy csinálják, ahogyan szeretnéd? Ne hordozd magadban a sérelmeidet, ne hagyd, hogy megkeményítsen az önsajnálat. Tarts bűnbánatot, térj meg elégedetlenségedből. Ha segítség kell, kérj segítséget az Úrtól és pásztoraidtól. 
Mit tett Nehémiás, az Isten szíve szerint való vezető egy ilyen helyzetben?  Nagy haragra gerjedt. Szabad egy hívő embernek haragudnia? Az Ef.4:26-ban azt olvassuk: „Ám haragudjatok, de ne vétkezzetek.”A haragnak van helye az ember életében, önmagában nem rossz, nem bűnös indulat, ámde könnyen bűnössé válhat, ha nem vigyázunk. Bűnössé akkor válik a haragunk, amikor magunk miatt, a saját önző szempontjaink, csalódottságaink miatt haragszunk. Amikor kitör belőlünk, amikor a másik emberre irányul ártó szándékkal, vagy amikor elfojtjuk magunkban és magunk felé irányítjuk. De van olyan harag is, ami szent, önzetlen, a másik szeretetéből fakad. Ami nem valaki ellen, hanem a probléma megoldására irányul. Nehémiás haragja ilyen volt. Megfontolt harag. Mielőtt bármit is tett volna, mindent átgondolt, meghányta vetette magában a dolgot és csak utána cselekedett. Nem az indulatai irányították. Ismerve eddigi életét, azt hiszem, nem tévedek, ha azt mondom, hogy az Úr jelenlétében gondolkodott. Aztán azt tette, amit jónak látott az Úr, először négyszemközt megintette a vétkeseket. Aztán, mivel a probléma közérdekű volt, nyilvánosan is foglakozott velük. Nagygyűlést hívott össze és a nép előtt, nyilvánosan is megdorgálta őket. „Nem helyes, amit ti műveltek. Hát nem akartok Istenünk félelmében élni, hogy ne gyalázzanak bennünket a pogány népek, a mi ellenségeink?” A vétkesek megalázkodtak és megígérték, hogy visszaszolgáltatják az elvett javakat. Nehémiás pedig megeskette őket a papokkal. Az egész gyülekezet áment mondott rá és dicsérte az Urat. A gyülekezet egysége, békéje helyre állt. Isten népének vezetője, nem tűrheti meg a közösségben a Gonosz munkáját. Mert mind a közöny, mind a passzív, mind az aktív ellenállás, Isten ellen elkövetett bűn, amit orvosolni kell, amilyen gyorsan csak lehet, hogy minél kisebb legyen a kár. A jó vezető nem leli örömét abban, hogy embereket megalázó helyzetbe, zavarba hoz, de néha szükséges megtennie, mert a gonoszságot teljesen fel kell számolnia a gyülekezetben.
A másik fegyver, amit ellenünk belülről használ, a hamisprófécia. Nehémiás elment egy Semaja nevű prófétához, aki be volt zárkózva és arra akarta rávenni őt is, hogy zárkózzanak be együtt a templomba, mert éjszaka eljön az ellenség, hogy Nehémiást megölje. Így akarta megfélemlíteni, így akarta lejáratni őt a népe előtt, így akarta eltávolítani a harcmezőkről. Ne feledd, az ellenség célja mindig az, hogy megijesszen, hogy gyáván megfutamítson, azt akarja, hogy mentsd az életed és hagyd abba azt, amivel Isten megbízott. Nehémiás azonnal felismerte, hogy ezt az embert nem Isten küldte. Ezt az embert felbérelték, hogy félelmében vétkezzen, hogy rossz hírét kelthessék, és gyalázhassák. A Sátán lehet, hogy először úgy jön, mint ordító oroszlán, de, ha nem jár sikerrel, megpróbálja a világosság angyalának kiadni magát. Így nehezebb felismerni őt. Úgy is feltűnhetne a dolog Nehémiás előtt, hogy végre van itt valaki, aki aggódik értem, aki a javamat akarja. Ravasz, ördögi a csel.
Honnan ismerte fel Nehémiás a hamis prófétát? Onnan, hogy ugyanarra akarta rávenni őt, amire a külső ellenség is. Nehémiásnak pedig nem hallgatott senkire, aki az Istentől kapott feladatától akarta eltéríteni. Nehémiás pontosan tudta, hogy mivel bízta meg őt az Úr és abból nem engedett egy millimétert sem, még akkor sem, ha az életével kellett volna is fizessen érte. Ismerte Isten igéit, ígéreteit. „A magamfajta embernek illik-e meneküljön? Az olyan ember, mint én, nem mehet be a templomba, hogy életben maradjon.” Ha biztos vagy abban, hogy Isten, valamilyen szolgálatot bízott rád, soha se hagyd, hogy a félelem, a stressz megbénítson téged. Abban pedig egészen biztos lehetsz, hogy Krisztusban Isten gyermeke vagy, akit azzal bízott meg a te Mennyei Atyád, hogy az Ő dicsőségére élj, és építsd Vele együtt az Ő Országát a földön. Ha ebben bárki is akadályozni akar téged, tegyél meg mindent, hogy elhárítsd a veszélyt, ha pedig nem sikerül, életed se legyen drága küldetésedért odaadni. A hűséges keresztyéneknek, a magunkfajta embereknek, nem illik menekülni. John White írja: „ A bántalmazás és a halál, tulajdonképpen foglalkozási ártalom a hűséges keresztyének életében.” Amúgy, a hívő ember életében már nincs is halál, mert átmentünk a halálból az életbe, csak meghalás van. A mi dolgunk az, hogy bátran szembenézzünk a nehézségekkel, ha kell a halállal is és végezzük a munkánkat, betöltsük küldetésünket. „Az igazi bátorság, nem a félelem hiányát jelenti, hanem azt, hogy Isten akaratát akkor is véghezvisszük, ha félünk, aggódunk, vagy szenvedünk.”Ne félj az Úrért vállalt stressztől, mert az megerősít, megedz, kipróbált emberré tesz.
Ma is tele van ez a világ tévtanítókkal és tanításokkal, amelyek majdnem olyanok, mint amit az evangéliumokban Jézus Krisztustól hallunk. Sokszor mondják, hogy csak apró kis lényegtelen dolgokban térünk el tőletek. A tévtanítások, még ha apró és lényegtelen dolgokban is jelentkeznek, mindig eltérnek, és eltérítenek minket Krisztustól. Ezért is olyan fontos, hogy pontosan ismerjük Isten Igéjét, terveit, ígéreteit. Fontos, hogy tudjuk kik vagyunk és miért vagyunk ezen a világon. Ha jól ismerjük az Igét, azonnal felkapjuk a fejünket, amikor tévtanításokat hallunk. Azonnal feltűnik, hogy ez egy kicsit más, mint amit eddig hallottunk. Mint a jó hallású zeneértő, aki, amikor egy hamis hangot hall egy koncerten, azonnal felkapja a fejét. Ha pedig már egy kicsit más, nekünk azonnal határozott nemet kell tudnunk mondanunk rá. Attól, amit Isten mondott, mi nem térhetünk el egy millimétert sem. Csakhogy ehhez tudnunk kell azt, hogy Isten mit mondott. A tévelygések ellen, csak az Ige kardjával hadakozhatunk eredményesen. Olvasd, hallgasd, forgasd a szívedben Isten Igéjét minden nap, hogy a Szentlélek emlékeztethessen az Igére a kritikus pillanatokban.
A harmadik fegyvere a Gonosznak a világiasság. Eljásib pap rokonságba került Tobijjával, berendezett neki egy nagy kamrát a templomban és sokan újra idegen asszonyokat vettek feleségül. A világiasságról már beszéltünk Ezsdrás kapcsán, ezért sokat nem szeretnék beszélni róla. Azért, egy jó pár kérdést felvet ez az ige ma is: Hogyan gondolkozunk gyermekink neveléséről? Hogyan gondolkozunk az udvarlásról és a házasságkötésekről, az Istentiszteletről, a Szent lélek templomáról, a testünkről? Vannak-e olyan kamrácskái a szívünknek, olyan területei az életünknek, amit átengedtünk a világnak. Amit kibérelt és berendezett magának már ez a világ? Olyan könnyű rokonságba kerülni ma is ezzel a világgal, engedményeket tenni, először csak egy kis területen, majd egyre több mindenben. Ezek a rejtett kamrácskák, belülről mérgezik a lelkünket és elszívják életerőnket. Ha vannak ilyenek, kíméletlenül számolj le velük, takarítsd ki, számold fel ezeket a területeket az Úrral. Nem tudjátok, hogy a világgal való barátság, az Istennel való ellenségeskedés. Két úrnak, nem szolgálhat az ember. 
Várfal pedig 52 nap alatt felépült. „Amikor ezt meghallották az ellenségeink, félni kezdtek a körülöttünk élő népek… mert felismerték, hogy Istenünk segítségével lehetett véghezvinni ezt a munkát.” Az ellenség árgus szemekkel figyelte őket és jól tudták, hogy ez nem emberi teljesítmény volt. Az ő számunkra is nyilvánvalóvá lett Isten nagysága, munkája, dicsősége. Azok, akik eddig azon mesterkedtek, hogy félelmet keltsenek az építők szívében, most maguk kezdtek el félni. Ezek a pogány emberek, meglátták ebben az építkezésben Istent, aki haza küldte Nehémiást, és képessé tette őt ezzel a maréknyi, jelentéktelen néppel együtt arra, hogy ilyen teljesítményt vigyen véghez. Rádöbbentek arra, hogy nem is a zsidókkal, hanem a hatalmas Istennel állnak szembe és félni kezdtek. Isten népének szolgálatában, harcaiban, a pogányok megláthatják Isten dicsőségét. Az egyik módja az Istenről való bizonyságtételnek, épp ez a megalkuvás nélküli Istenfélő élet. 
Olyan jó lenne, ha azt, amit még a pogányok is meglátnak időnként, mi minden nap meglátnánk. Hogy, milyen hatalmas a mi Istenünk. Hogy kik, is vagyunk mi Krisztusban ennek az Istennek. Hogy az Ő segítségével véghezvihetjük azt, amivel Ő megbízott. Az Istentől rendelt helyünkön, Vele végezve szolgálatunkat, sokszor átélhetjük az Ő szabadítását ma is és hitünkben megerősödve léphetünk tovább. Nehémiás sokszor imádkozott így: „Azért te erősíts engem.” Amikor támad a külső, a belső ellenség és a legbelső, a romlott természet kívánsága, amikor elfog a félelem és aggódni kezdesz valamiért, kiálts az Úrhoz és kérd: Uram, Te erősíts engem. Tedd a kezébe ügyedet, az egész hívő életedet. Ezt tette Nehémiás, ez volt az ő titka és ezen az úton vezet győzelemre minket is a mi Urunk. Ezért hát nézzetek Jézusra, a hit szerzőjére és beteljesítőjére. Gondoljatok rá, aki hány ilyen ellene irányuló támadást szenvedett el a bűnösöktől, hogy lelketekben meg ne fáradjatok és el ne csüggedjetek. El ne hajoljon a szívetek a kegyelemtől, Krisztustól, kinél van bocsánat, van erő, remény és élet. Akiben van nem csak az üdvösségünk, hanem a megújulásunk, gyógyulásunk és megtartatásunk is. Ámen
